- మూడో సెషన్‌లోనూ లాభాలే 
- 35 వేల మార్క్‌్‌ దాటేసిన సెన్సెక్స్‌
ముంబయి: కొత్త ట్రేడింగ్‌ వారాన్నీ దేశీయ స్టాక్‌ మార్కెట్లు హుషారుగా ప్రారంభించాయి. తొలి నుంచి ఇన్వెస్టర్లు కొనుగోళ్లకే మొగ్గుచూపడంతో సోమవారం దేశీయ స్టాక్‌ మార్కెట్లు లాభాల్లో కదలాడాయి. అంతర్జాతీయంగా సానుకూల సంకేతాలు, ముడి చమురు ధరల్లో కరెక్షన్‌ కారణంగా దేశీయ స్టాక్‌ మార్కెట్లు లాభాల్లో ధగధగలాడాయి. సూచీలు ఏ దశలోనూ వెనుదిరిగి చూడలేదు. ఆసియా మార్కెట్ల బలమైన సంకేతాలతో సూచీలు ఉత్సాహంగా ప్రారంభమయ్యాయి. ట్రేడింగ్‌ ఆరంభించిన కొద్దిసేపటికే సెన్సెక్స్‌ 150 పాయింట్లకు పైగా లాభంతో 35వేల మైలురాయిని దాటి పయనించింది. దేశీయ రంగాల షేర్లలో కొనుగోళ్ల అండతో ఒక దశలో 200 పాయింట్లకు పైగా లాభంతో ట్రేడ్‌ అయ్యింది. చివరకు మార్కెట్లు ముగిసే సమయానికి బీఎస్‌ఈ సెన్సెక్స్‌ 191 పాయింట్ల మేర లాభపడి 35,000 మ్యాజిక్‌ ఫిగర్‌ అవతల.. 35,160 పాయింట్ల వద్ద ముగిసింది. మరోవైపు ఎన్‌ఎస్‌ఈ సూచీ నిఫ్టీ దాదాపు 47 పాయింట్ల లాభపడి 10,739 పాయింట్ల వద్ద ముగిసింది. అంతర్జాతీయ మార్కెట్ల సానుకూల సంకేతాలతో పాటు కంపెనీల త్రైమాసిక ఫలితాలు కూడా ఆశాజనకంగా ఉండటం మార్కెట్‌ సెంటిమెంట్‌ను బలపర్చింది. దీంతో వరుసగా మూడో సెషన్‌లోనూ సూచీలు లాభాల జోరు కొనసాగించినట్టయింది. నిఫ్టీ మిడ్‌క్యాప్‌ 0.8 శాతం లాభపడింది. సోమవారం ట్రేడింగ్‌లో అన్ని రంగాల షేర్లు లాభాల్లోనే నడిచాయి. ఎఫ్‌ఎంసీజీ, ఐటీ, పీఎస్‌యూ, బ్యాంకింగ్‌, రియాల్టీ సూచీలు తమ జోరు కనబరిచాయి. నిఫ్టీ దిగ్గజాలలో యెస్‌ బ్యాంక్‌ 3.4 శాతం పెరగ్గా.. టీసీఎస్‌, హెచ్‌యూఎల్‌, కోటక్‌ బ్యాంక్‌, ఎల్‌అండ్‌టీ, ఏషియన్‌ పెయింట్స్‌, వేదాంతా, హెచ్‌డీఎఫ్‌సీ, ఎస్‌బీఐ, ఇన్ఫోసిస్‌ స్టాక్స్‌ 2.2-1.3 శాతం మధ్య లాభపడ్డాయి. ఇదే సమయంలో యాక్సిస్‌ బ్యాంక్‌ 4 శాతం పతనం కాగా.. ఆర్‌ఐఎల్‌, యూపీఎల్‌, గెయిల్‌, ఇన్‌ఫ్రాటెల్‌, ఐసీఐసీఐ, ఐషర్‌, కోల్‌ ఇండియా, బీపీసీఎల్‌, ఐబీ హౌసింగ్‌ 3.3-0.7 శాతం మధ్య నష్టాల్లోకి జారాయి. సెన్సెక్స్‌ 35 వేల మార్క్‌ను దాటేసిన నేపథ్యంలో స్టాక్‌ మార్కెట్లలో పండుగ వాతావరణం కనిపించింది. ట్రేడర్లు స్వీట్స్‌ పంచుకొని సంబరం చేసుకున్నారు.
మీ స్నేహితులకు రికమెండ్ చెయ్యండి